Ábel Anita válthatja a terhes Liptait - Blikk.hu
Sztárvilág » Sztársztorik » Ábel Anita válthatja a terhes Liptait
Ha jön a baba, kiveszik a zsűriből
2016. okt. 5. 03:45
Liptai Claudia közelít terhessége végéhez /Fotó: TV2
Budapest — Visszaszámlálás! A Sztárban sztár legutóbbi adásában egy pillanatra sem látszódott Liptai Claudia (43) fekete szoknyába bújtatott pocakja, de a stylist Holdampf Linda közösségi oldalára feltett fényképe jól szemléltette, hogy a műsorvezető-színésznő terhessége vége felé jár – második gyermeke október végén, november elején érkezhet.
Úgy tudjuk, Liptai helyére Jakupcsek Gabriella és Várkonyi Andrea neve is felmerült, de Ábel Anita esélyes – ha szükség lesz rá /Fotó: TV2
– Mivel ő is, és a nézők is Claudiával együtt szeretik a műsort, úgy állapodtunk meg, addig szerepel a Sztárban sztár zsűrijében, amíg komfortosan érzi magát. Természetesen arra is van tervünk, ha a novemberi utolsó adás előtt elköszön a produkciótól, de hogy mi, az legyen meglepetés – tudtuk meg a csatorna kommunikációs osztályán, de érkeztek a hírek a színfalak mögül is.
Állítólag Jakupcsek Gabriella (53) neve is szóba került, az egykori köztévés műsorvezető számára ez kiváló lehetőség lenne a TV2-es debütálásra. Úgy tudjuk, a csatorna vezetősége azt is fontolóra vette, hogy Várkonyi Andreát (41) ültetik Bereczki Zoltán (40), Majka (37) és Hajós András (47) közé, de az tűnik a legvalószínűbbnek, hogy Ábel Anita (41) lesz a befutó, aki beragyogta a Drágám, add az életed! című vetélkedőt. Arról nem is beszélve, hogy a Szomszédok című sorozattal – amelyben éppen Liptai játszotta a barátnőjét – ismertté vált színésznő énekesként is bizonyított: Júlia akartam lenni címmel három éve koncerteket is adott. Ettől függetlenül valóra válhat Bereczki Zoltán élcelődése: a színész felvetette, neki tetszene, ha élő adásban indulna meg Claudia szülése. – Minden héten rettegek, hogy megszülök – árulta el Claudia az Extrém Activityben, amelyet még augusztusban vettek fel. Azóta több mint két hónap telt el.
Léghajóhoz hasonlították
Nem jellemző, hogy képernyős hölgyek az ötödik hónap után kamerák elé állnak, egy kanadai időjós miatt panaszos levelek is érkeztek a Global BC csatornához. Kristi Gordon hatodik hónapjában is mesélt a várható időről. – Ön elölről úgy néz ki, mint egy léghajó, hátulról pedig mint egy budi – írta levelében egy néző, de a hölgy nem sértődött meg.